Выдатныя галасы дзярэчынскіх самадзейных артыстаў ведаюць не толькі на іх роднай зямлі, але і далёка па-за межамі Зэльвеншчыны. Калектыў народнага ансамбля народнай песні “Званочкі” з канцэртнымі праграмамі выступаў у Шчучынскім, Мастоўскім, Слонімскім, Ваўкавыскім і Свіслацкім раёнах, абласным цэнтры і сталіцы. Сваім запалам спевакі захапілі гледачоў рознага ўзросту, і яны шчыра, ад душы, адорваюць артыстаў бурнымі, працяглымі апладысментамі. Узнагароды рознага ўзроўню на шматлікіх конкурсных праграмах, фестывалях абласнога і рэспубліканскага значэння атрымалі дзярэчынскія “Званочкі” за перыяд свайго існавання.